Danes bomo strnili znanje o kraških poljih in ponikalnicah, ki se po mnogih »skrivanjih« v podzemlju pojavijo kot stalna reka Ljubljanica.

Na zemljevidu poišči **Babno polje s Trbuhovico**, potuj SZ po zemljevidu in našel boš **Loško polje z Obrhom**. Tudi ta ponikne in se pojavi kot **Stržen na Cerkniškem polju**. Njegovo novo ime **v Rakovem Škocjanu je Rak**, ki ponikne v Tkalca jami. Pod zemljo se Raku pridruži **Pivka s Pivškega polja** in skupaj nastane **Unica na Planinskem polju**. Tudi ta ponikne in se pojavi s stalnim imenom **Ljubljanica** pri Vrhniki na Ljubljanskem barju.

Upam, da si uspešno našel vsa polja in ponikalnice. Iskanje ponovi!

Zapiši v zvezek:

KRAŠKI IZVIRI LJUBLJANICE

Ljubljanica ima med slovenskimi rekami posebno mesto. Napaja se iz številnih kraških ponikalnih voda v zaledju, zato ji pravijo tudi reka sedmerih imen. Njena pot je dolga in razburljiva. Večkrat ponikne in se spet prikaže na površju, toda vedno z drugim imenom. Najprej se na svojem prvem izviru pod Snežnikom imenuje **Trbuhovica (Babno polje)**, potem **Obrh (Loško polje)**, pa **Stržen (Cerkniško polje)**, **Rak (Rakov Škocjan)**, **Pivka(Pivška kotlina)**, **Unica (Planinsko polje)**, vse dokler pri več izvirih na Vrhniki in v njeni okolici, po dolgi poti po kraškem svetu ( nadzemno in podzemno), ne privre na svetlo kot **Ljubljanica**. Njene stalne izvire delimo na tri večje skupine: Močilnik, Retovje in Bistro. Poleg teh obstaja še večje število izvirov, studencev in pritokov.

Na tej poti se prvotna voda Trbuhovica (nadmorska višina: okoli 770m) spušča po kraških poljih do Ljubljanskega barja pri Vrhniki (nadmorska višina: okoli 290m).

Za ponovitev si poglej še kratko oddajo: <https://www.youtube.com/watch?v=UXi7NFAD1Vg>